# Miquel Ribas i Ricart

Miquel Ribas i Ricart (Sant Feliu de Llobregat, 1901 - Barcelona, 1964) va ser un propietari i polític català, alcalde de Sant Feliu de Llobregat entre 1945 i 1947.
Era fill de Ramon Ribas i Ribot i de Carme Ricart i Roca. El seu pare, propietari i membre de la junta directiva de la Cambra Agrícola del Baix Llobregat, havia estat regidor a Sant Feliu des de principis del segle xx; era caporal del Sometent i fou designat alcalde l'any 1930. Durant la República, Ramon Ribas havia estat nomenat el 1932 membre de la Junta parroquial pel sosteniment del Culte i Clero amb Josep Ricart, Joan de Batlle i d'altres i, l'any següent, havia format part del Comitè local de la Creu Roja Espanyola presidit per Enric Sabaté i Roca. Al maig del 1934 uns guàrdies d'assalt li havien practicat un registre al seu domicili. A casa seva tenia sovint reunions d'afinitat política amb personalitats com Francesc Cambó, Joan Ventosa i Calvell, Josep Puig i Cadafalch, Lluís Puig de la Bellacasa i Josep Vidal i Barraquer.
Miquel Ricart era propietari i, com el seu pare, tenia antecedents de dretes. Després de l'esclat de la Guerra Civil, el seu germà Jaume Ribas i Ricart, militant de la Lliga Regionalista, va ser assassinat el 1936 a la carretera de la Rabassada, i la casa familiar fou requisada per la FAI. El seu oncle Josep Ricart i Roca també va ser assassinat a la rereguarda republicana en el cementiri de Montcada.
Després de la conquesta franquista de Catalunya l'any 1939, Miquel Ribas s'afilià al partit del règim i col·laborà amb les noves autoritats. Del 1940 al 1941 fou regidor síndic i el 1945 va esdevindre alcalde de Sant Feliu, càrrec que va mantindre durant dos anys. També exercí durant un període com a delegat local de la CNS.
Segons la necrològica que publicà a la seva mort el Noticiario de Alba, era un catòlic fervorós i donà un tros de terra del seu propi hort, perquè l'església arxiprestal de Sant Feliu pogués tenir unes grans proporcions.

## Referències

* ↑ «Miguel Arcangel Luis Gonzaga Jose Ribas y Ribot». Registre de baptisme a FamilySearch.
* ↑ «Junta directiva. Sesión del día 19 de Diciembre de 1909». Revista de la Cámara Agrícola Oficial del Bajo Llobregat, 24, 01-02-1910, pàg. 5.
* ↑ «Resultat de les eleccións. Candidats el-legits». La Veu del Llobregat, 20-12-1909, pàg. 1.
* ↑ Montagut, Romeu de «Les pedres de cal Forneret en donen testimoni. Capítol X: L'ensenyança». Vaivé, 01-07-1993, pàg. 33.
* ↑ Ferreras i Torreblanca, Enric «La projecció ciutadana». «El Coro». Cent anys d'associacionisme a Sant Feliu de Llobregat (1892-1992), 1992, pàg. 26. Arxivat de l'original el 2013-10-05 [Consulta: 26 juny 2017]. Arxivat 2013-10-05 a Wayback Machine.
* ↑ «Locals». Espanya Federal, 24-01-1932, pàg. 3.
* ↑ «Actuació de la Creu Roja a Sant Feliu». Espanya Federal, 20-10-1934, pàg. 2.
* ↑ «Locals». Espanya Federal, 12-06-1934, pàg. 3.
* 1 2 Polo Ribas, Xavier. «Todos los catalanes son una mierda»: Les grans gestes contra el franquisme. Raval Edicions SLU, Proa, 2009, p. 34. ISBN 978-84-8437-573-9.
* 1 2 Marín i Corbera, Martí. Els Ajuntaments Franquistes a Catalunya (Política i administració municipal 1938-1979). Lleida: Pagès, Editors, 2000, p. 516. ISBN 84-7935-693-6.
* ↑ Flavià, Josep «Del temps de la guerra. X. vertiginós remolí». Vaivé, 01-11-1987, pàg. 26.
* ↑ «Necrològica: En Miquel Ribas i Ricart». Noticiario de Alba, 07-03-1964, pàg. 4.